48. Anyagtechnológiák fejlesztése, tervezése (218-221. o.)
5. Anyagtechnológiák fejlesztése

A terméktervezéskor kiválasztott megmunkálandó anyagok tulajdonságainak, a kialakítandó konstrukció jellemzőinek ismeretében lehet elvégezni a technológia tervezését, az alkalmazandó eljárások technológiai paramétereinek meghatározását. Szükséges a technológia egészének vagy részfolyamatainak gépesítését, robotosítását, automatizálását megoldani.
Mind a technológia-tervezés, mind a technológia-gépesítés egyfajta fejlesztési tevékenység, amelyek hozzájárulnak az adott anyagtechnológia ill. a gyártandó termék műszaki és minőségi színvonalának emeléséhez. Szükség van technológiatervezésre, ami tapasztalatokon ill. matematikai eljárásokon alapuló, mérnöki alkotó tevékenység.
A konstrukciós és a technológiai tervezés folyamata a korszerű mérnöki gyakorlatban számítógéppel segített mérnöki eljárások (CAE) révén valósul meg. Ezen eljárások két nagy „területe” a számítógéppel segített (konstrukciós) tervezés (CAD) és a számítógéppel segített folyamattervezés (CAPP), melyek jól „támogathatók” a végeselem módszer és szakértői rendszerek alkalmazásával. A technológiák gépesítését, robotosítását, automatizálását is lehetővé tevő számítógéppel segített gyártás (CAM) kapcsolódása a tervezéshez CIM-környezetben valósul meg. A számítógéppel integrált gyártás (CIM) a tervezés, a marketing, a gyártás logikai kapcsolata, mely számítógép-hálózattal valósul meg és fő jellemzője az integráltsági fok, vagyis az egyes rendszerelemek közötti közvetlen adatátvitel megvalósíthatóságának terjedelme.

A magas szintű mérnöki alkotó munka során a szerkezeti anyagok adatbázisainak felhasználásával, számítógéppel támogatott tervezési módszerek segítségével hoznak létre új konstrukciókat, amelyeket számítógéppel irányított vizsgáló berendezésekben tesztelnek. Korszerű marketing módszereket alkalmaznak, a termelési folyamatot megszervezik, korszerű menedzsmenttel irányítják és biztosítják az egyenletesen jó, sőt javuló minőséget. Az informatika ezekhez teljes hardver és szoftver eszköztárával járul hozzá.
5.1. Anyagtechnológiák tervezése

A konstrukciós tervezés a méretezés és az anyagkiválasztás folyamatát jelenti. Az eredmény a műszaki dokumentáció, mely tartalmazza az egyes alkatrészek alakját, geometriai méreteit, anyagával szemben támasztott követelményeket, a gyártáskor tartandó alak- és mérettűréseket, az egyes felületrészeinek előírt minőséget. A részegységek és szerkezet szintén konstrukciós tervezés eredménye.
Egy-egy részegység önálló fejlesztési és gyártási feladatot képez, mely egyedileg megtervezett alkatrészekből áll. A tervezés során a mérnök figyelembe veszi az igénybevétel jellegét (hajlító, csavaró), módját, nagyságát, a szerkezetbe való illesztés korlátait, majd ezek alapján választ anyagot és határozza meg a geometriai méreteket.
A technológiai tervezés a gyártmány elkészítésének folyamatát rögzíti. Meghatározza az egyes megmunkálásokat, és azok sorrendjét, műveleti paramétereit, minősítési jellemzőit, az ellenőrzés módját. Ehhez kapcsolódó további tevékenységek: a megmunkáló gépek kiválasztása, a szerszámgyártás, a termelési folyamat időbeli ütemezése.

A gyártás többlépcsős folyamat, melynek fontosabb műveletei a következők. A nemesíthető acél alapanyag darabolása után melegalakítás hőmérsékletére történő hevítés és többlépéses süllyesztékes kovácsolás következik, majd elvégzik az esztergálást. Hőkezelést alkalmaznak, felületkezeléssel keményítik. Ezután köszörüléssel alakítják ki a korábban esztergált részek végleges méreteit, felületi simaságát.
A gyártási sorrend rögzítése után kerül sor a technológiai paraméterek meghatározására. Ennek ismeretében kerül sor a szerszámtervezésre, melynek eredménye egy új konstrukció , ami új gyártási folyamat (a szerszámkészítés) indítását teszi szükségessé.
49. Tervezés információi és módszerei (222-227. o.)
5.1.1. Tervezés információi
Tervezéskor adatbázisból nyerhetők a szükséges adatok. Az adatbázisokból tárolandó és a technológiai számítások során felhasználandó információk (anyagjellemzők) megadásának célszerű formái különbözőek lehetnek. A szakítóvizsgálat szabványosított anyagjellemzőinek bevitele, tárolása rendszerint nem okoz gondot, de pl. az alakítási keményedési folyamat jellemzése már problematikus lehet. A megoldást az adatok tömörítése jelentheti, melynek során a görbe jellemzése néhány paraméterrel valósul meg. Nagy segítséget jelent a modell-alkotás, az anyagviselkedés és technológiai folyamat matematikai leírása, valamint azok felhasználásával a várható események előrejelzése, a folyamat szimulációja.
A konstans vagy lineáris szakaszokból álló helyettesítő függvény helyett reálisabb lehet a mérési adatpárok által meghatározott pontsorra regresszió-analízissel illesztett kettő- vagy többparaméteres közelítő függvény.
Szinte valamennyi számítógépes technológia tervező rendszer szükségképpen tartalmaz anyagadatbázisokat. Az önálló számítógépes adatbázisok az anyag összetételéről, fizikai-, mechanikai- termikus- és technológiai tulajdonságairól, ekvivalens (helyettesítő) minőségeiről, javasolt felhasználási területeiről tartalmaznak számszerű és szöveges információkat. Az on-line (hálózaton elérhető) vagy off-line (pl. CD-ROM-on, DVD-n hozzáférhető) számítógépes adatbázisok mellett hagyományos információforrások is vannak. Ezek közé tartoznak a kézikönyvek, a szabványok, a műszaki irányelvek, a katalógusok, a táblázatok, a diagramok, a nomogramok. Ezen szöveges-grafikus dokumentumokon kívül szükségessé válhat technológiai próbák, eljárásvizsgálatok, gyártási felülvizsgálatok elvégzése is a tervezési adatok ill. eredmények megbízhatóságának fokozása végett.
5.1.2. Tervezés módszerei
A (számítógépes) tervezés gyakorlatában leginkább matematikai modellekkel dolgoznak. A matematikai közelítés egzatsága szerint megkülönböztetnek elméletileg megalapozott („white box”), félempirikus és „fekete doboz” (black box) modelleket.
Az elméletileg megalapozott matematikai modellek alapvető tudományos törvényszerűségekből származtathatók és minimális elhanyagolásokkal írják le a vizsgált jelenséget, ezért rendszerint csak „egyszerűbb” esetekben alkalmazhatók. A képlet nem tartalmaz elhanyagolásokat, a benne szereplő összes mennyiség jól meghatározható.

A félempirikus matematikai modellek szintén elméleti tudományos összefüggéseken alapulnak, de valamilyen mérési vagy tapasztalati alapon nyugvó korrekciós tényezőt is alkalmaznak. Ezek használata akkor válik szükségessé, ha a modellezendő folyamat nem írható le teljes egzaktsággal vagy a bonyolultság miatt egyszerűsítésre van szükség. A legtöbb technológiai (rész)folyamatra ez a megközelítés alkalmas. A képlet korrekciós tényezőket vesz figyelemre.
A „fekete doboz” (teljesen empirikus) matematikai modelleknél a folyamat jellege nem vagy nem eléggé ismert ill. matematikailag sem kezelhető, vagy csak nagyon bonyolult módon jellemezhető. Ilyenkor célszerű adatokat gyűjteni a folyamatról, „be- és kimenetének” összefüggéséről, majd egy olyan egyszerű matematikai képletet kell konstruálni, mely noha nincs kapcsolatban a jelenség fizikai tartalmával, mégis kielégítő pontosságú információkat biztosít.

A félgyártmány előállításához szükséges nyersdarab méreteit térfogatazonosság alapján lehet meghatározni azzal a kikötéssel, hogy a kiinduló átmérő néhány tized milliméterrel legyen kisebb a kész átmérőnél. Közelítjük a megoldást méréssel, numerikus integrálással. Elvégezhető a méretezés, ellenőrzés, szilárdságtani számítás, gépkiválasztás.
A képlékeny alakítással gyártandó alkatrészek technológiai tervezésére alkalmas, „alaposabb és nagyobb” számítógépes rendszer moduljai:
1. A többlépéses folyatási technológia műveleti sorrendjének, technológiai paramétereinek meghatározása
2. Folyamatszimuláció, szerszámterhelés meghatározása
3. Szerszámok megtervezése

4. Időbeli tervezés ill. a vezérlőelemek beállítási adatainak meghatározása
5. Pénzügyi kalkuláció

A középpontban a tervező van, és irányítja az egész tervezési folyamatot. A számítógéppel támogatott tervező rendszerek alkalmazásának legfőbb tanulsága: a kapott adatokat szakmai kontroll nélkül felhasználni igen kockázatos, sőt olykor veszélyes lehet.
50. Anyagtechnológiák gépesítése, robotosítása, automatizálása (228-235. o.)
5.2. Anyagtechnológiák gépesítése

Az anyagtechnológiákat alkalmazó termelést, gyártást, szolgáltatást, azaz kivitelezést jó szervezéssel, minőségirányítással lehet és kell kézben tartani.

A kivitelezéshez alkalmazandó technológiák kiválasztását gyakran a helyi adottságok korlátai kényszerítik ki és nem a szükségszerű műszaki, gazdasági szempontok vezérlik. Egyes feladatok kiadhatók bérmunkába az adott területen nagyobb gyakorlattal és korszerűbb felszereléssel rendelkező üzemeknek. A minőségellenőrző vizsgálatokat is meg lehet rendelni akkreditált szakszolgáltató laboroktól.
A gépesítés azon technológiai műveletek mechanizálása, amelyek egyébként manuálisan (emberi mozgásokkal) is elvégezhetők lennének. Leginkább a szerszámok és/vagy munkadarabok mozgatása, manipulálása tartozik a gépesítendő és ezáltal gyorsabbá, pontosabbá, reprodukálhatóbbá, vagy éppen folyamatosabbá tehető technológiai folyamatelemek közé. Veszélyes munkakörnyezetből vagy monoton munkafeladatok végzéséből is gépesítéssel lehet az embert „kiváltani”.
A gépesítéssel elérhető minőséget és pontosságot jelentősen befolyásolja: a munkadarabok előkészítési (darabolási) pontossági, a befogókészülék tájolási pontossága, a manipulátor működési pontossága, a műveletvégzés pontossága, a deformációk.
A gépesítéssel – vagyis célgépesítéssel, robotosítással, automatizálással – elérhető gazdasági eredmények a következők lehetnek:
a) Közvetlenül meghatározható eredmények:
· a kiváltott dolgozó bér- és járulékterheiből megtakarítható összeg

· a termelékenység növelése ill. a gyártási-, kieső- és átfutási idő csökkenése révén elérhető többletbevétel

· az előállított nagyobb termékmennyiség járulékos nyeresége.

b) Közvetlenül meg nem határozható eredmények:
· anyag- és energia-megtakarítás érhető el

· csökken a munkadarabok ellenőrzésére fordított idő ill. a selejt is

· nő a műszakszám

5.2.1. Robotosítás
Ipari robot:
· önműködő

· szerszám, munkadarab megfogására, ill. mozgatására alkalmas

· szabadon, szoftveresen (újra)programozható manipulátor.

Csak ezen utóbbi jellemző különbözteti meg a célgéptől, ami kötött mozgáspályás, ill. mozgásirányú, „hardveresen programozható” azaz átszereléssel vagy átépítéssel tehető korlátozottan alkalmassá más feladat elvégzésére.
Attól függően, hogy az ipari robotok melyik „objektumot” manipulálják, mozgatják, megkülönböztetünk:
· szerszámot mozgató technológiai robotokat
· munkadarabot mozgató kiszolgáló robotokat
· mérőeszközt mozgató mérő robotokat
Hogy mi minősül robotosított megmunkálásnak, az a gépesített mozgások bonyolultságától is függ.
A robotkarok mozgásainak két fajtája a Transzlációs (haladó) és Rotációs (forgó) mozgás, amelyeknek az egyes térbeli koordináta irányokban értelmezett kombinációi alkotják a robot karrendszerének struktúráját, míg az egymástól független vezérelhető mozgatóegységek (tengelyek) száma az ún. robot szabadsági fokok számát adja meg. A humanoid vagy antropomorf (azaz „emberutánzó”) karrendszer hat szabadsági fokú, azaz hat függetlenül vezérelhető hajtásrendszer-eleme van. Ez valósítja meg a mozgatott objektum (szerszám, munkadarab vagy mérőeszköz) manipulálását a robot „intelligens agya” révén.
Az ipari robot saját alapmozgásai közül az áthelyező mozgás juttatja el a mozgatott objektumot a munkatartomány meghatározott térbeli pontjába. A tájoló mozgás a mozgatott objektumot a végzendő művelet szempontjából legkedvezőbb pozícióba állítja, az áthelyező mozgással elért térbeli pontban. A kiegészítő vagy külső mozgások közül a helyzetváltoztató mozgás a robot munkatartományát bővíti ki, a robot portálon vagy sínen való „utaztatásával”. A perifériális mozgásokat a robottal „együttműködő”, munkadarabokat forgató, pozicionáló egységek mozgásai jelentik.
A mozgatott objektum referenciapontja mozgáspályájának, vagyis az elérendő térpontoknak a kijelölése jelenti a programozás lényegét. Az ipari robotok programozásának két jellegzetes módszere a tanító (on-line) és az analitikai (off-line) eljárás. Az első a robot saját hajtásrendszerének működtetésével történik. A második a robot matematikai modelljével végezhető, nem kell a robotot a termelésből kivonni a programkészítés idejére.
A programozott pályapontok közötti pályaszakaszok meghatározását számítógépes robotvezérlés biztosítja. A pontvezérlésnél a kijelölt a karrendszer a megadott sorrendben éri el, de a különböző irányú mozgások között nincs egyértelmű funkcionális kapcsolat. A pályavezérlésnél a karrendszer különböző irányú mozgásai között meghatározott függvénykapcsolat áll fenn. A robotokkal végzett művelet pontosságát ezen kívül nagymértékben befolyásolja a visszaállási pontosság, ami a programozáskor kijelölt és a többszöri programismétléskor ténylegesen elért pályapont-helyzetek legnagyobb eltérése statikus helyzetben mérve. A pályakövetési pontosságot viszont a mozgáskori sebesség és terhelés kiváltotta dinamikus hatások (lengések, rezgések) is befolyásolják.
Az ipari robotok megfelelését minősítő intelligenciaszint alapján beszélhetünk:
· első generációs robotokról: a vezérlő mozgásprogramjukat „mereven” követik, azt csak ismételni képesek, „nem vesznek tudomást” a munkafelvételek megváltozásáról

· második generációs robotokkal: rendelkeznek szenzorokkal geometriai eltérések érzékelésére, módosítják a vezérlőprogramot az aktuális beállításnak megfelelően

· harmadik generációs robotokkal: az előzőeken túlmenően technológiai eltéréseket is követni tudnak, képesek pl. alak- és szituáció-felismerésre is, azaz ún. adaptív szabályozással rendelkeznek.

A második és harmadik generációs robotok kiváltják a vezérlő számítógépi-programkorrekciót, azaz saját mozgás-meghatározást végeznek. A szenzorok a technológiai körülmények és –paraméterek változásának érzékelésére szolgáló jelátalakító eszközök, amelyek bemenete (inputja) valamilyen fizikai jelenség ill. mért jellemző, a kimenete (outputja) a fizikai jelenség hatáserősségének mértékével arányos (vezérlő)jel. Az ipari robotok szélesebb körű alkalmazása különféle perifériákkal segíthető elő.
5.2.2. Automatizálás
A termelési folyamatok lehetnek:
· A diszkrét termelési folyamatok során alkatrészeket,részegységeket állítanak elő,melyekből késztermék (szerkezet) épül fel. A folyamat felbontható olyan részműveletekre, melyek egymástól térben és időben elválasztva is megvalósulhatnak.

· A folytonos termelési folyamatok során az egyes nyersanyagok, alapanyagok, kiindulási termékek folyamatosan áramolnak a feldolgozó berendezésekhez és onnan a késztermékek folyamatosan távoznak. A folyamat nem választható szét független műveletekre, mert csak térben és időben ütemezve mehet végbe.
Más lehet a számítógéppel való kapcsolat:
· Diszkrét folyamatok esetében a tervezés, gyártás, ellenőrzés egymástól elkülönülve is végbemehet, a számítógép legtöbbször a folyamaton kívül, off line üzemmódban van.

· A folytonos termelési folyamatokban a számítógép rendszerint a folyamatba beépülve, annak szerves részeként végzi a rá háruló tevékenységet, azaz on-line üzemmódban van.
Automatizált termelési, technológiai folyamatokról akkor beszélünk ha minden szerszám- és anyagmozgás gépi úton, emberi közreműködés nélkül történik. Ilyenkor szükség van a folyamatfelügyelet számítógépi és operátori rendszerének kiépítésére.

· Diszkrét folyamatszakasz automatizált változata célgépet vagy robotot alkalmazó rugalmas gyártócellában valósulhat meg.

· A folytonos termelési folyamatok több rugalmas gyártócellát integráló rugalmas gyártósorban, gyártórendszerben, CÍM-rendszerben válnak automatizált folyamattá.

Gazdaságossági elemezéseket figyelembe vevő értékelést kell terjeszteni:
· Műszaki szempontból előny a kicsi hibaszázalék, a csökkent minőségi inhomogenitás, a nagyobb termelékenység, a jobb csereszavatosság, a sorozat- és tömeggyártás megvalósíthatósága és a jó rendszerbe integrálhatóság.

· Szervezési szempontból a jobb tervezhetőség, a pontosabban számolható normaadatok, a humán „problémák” kiküszöbölése említhető pozitívumként.

· Szociális (egyéni, társadalmi) szempontból jellemző, hogy a végrehajtói (fizikai) munka helyett irányítói (szellemi) tevékenység dominál, a költségesebb szakképzés helyett olcsóbb betanításra van szükség: A gép munka olcsóbb volta a terméket is olcsóbbá teszi nagyobb keresletet indukálva; az embert a nehéz, egészségtelen, monoton munkából a gépesítés kiváltja (munkahumanizálás).
